SKRIFTLIG FORESPØRGSEL P-2044/00

af Ilda Figueiredo (GUE/NGL) til Kommissionen

(16. juni 2000)

Om: Forhandling om fiskeriaftalen mellem EU og Grønland

Den portugisiske oceangående fiskerflåde er siden begyndelsen af 90'erne blevet kraftigt reduceret. Af de 52 fabriksskibe, der udgjorde flåden i 1990, er der kun 14 tilbage. Denne situation skyldes først og fremmest mangel på kvoter, som er nødvendige for at optimere denne del af flåden, hvilket har gennemgribende virkninger for beskæftigelsen, forsyningen af forarbejdningsindustrien og de regioner, hvor der drives fiskeri. Portugal importerer i dag fisk for ca. 150 mia. escudos. På baggrund af, at et fabriksskib skal forarbejde en kvote på 2 000 tons fisk om året for at være rentabelt, og at Portugal råder over en kvote på 16 000 tons (NAFO, Irminger Sea, Norge og Svalbard), kan man konkludere, at der er et underskud på 12 000 tons fisk, som skulle udlignes, for at den eksisterende flåde kunne gøres rentabel.

Grønland har siden 30'erne fisket i de grønlandske farvande. Med tiltrædelsen af EU ændrede situationen sig på grund af fiskeriaftalen mellem EU og Grønland, som blev undertegnet i 1985. Denne aftale, som er den næstdyreste, indeholder muligheder for at fiske 140 000 tons, hvoraf 112 000 tilfalder Tyskland (80 %), idet resten fordeles mellem Det Forenede Kongerige, Danmark og Frankrig. Problemet er særlig alvorligt, fordi Tyskland ikke har kapaciteter til at udnytte den nuværende kvote, således at udnyttelseskoten af aftalen er ca. 12 %. Denne situation giver Grønland mulighed for at videresælge den uudnyttede kvote til tredjelande, der ikke er EU-medlemmer.

Agter Kommissionen med henblik på nyforhandlingen af denne aftale, som udløber ved udgangen af dette år, og afgørelserne truffet af Rådet (fiskeri) (siden 30. oktober 1997), som også omfatter muligheden for at indføre bestemmelser om overførsel af fiskerimuligheder fra en medlemsstat til en anden, hvis den førstnævnte medlemsstat ikke er i stand til at opbruge sine kvoter, at ændre fordelingen af fiskerimulighederne indeholdt i denne aftale, med henblik på at sikre fuld udnyttelse af kvoterne og forbedre omkostningseffektiviteten? Har Kommissionen, hvad angår den portugisiske flåde, ikke til hensigt at garantere Portugal en kvote, som sikrer, at fiskeriet på det åbne hav kan overleve? Hvor langt er man nået med forhandlingerne?

Samlet svar afgivet på Kommissionens vegne af Franz Fischler på skriftlige forespørgsler P-2042/00 og P-2044/00

(10. juli 2000)

Fordelingen mellem medlemsstaterne af fiskerimuligheder under en fiskeriaftale indgår ikke i forhandlingerne med tredjelande, men er derimod et spørgsmål, der behandles internt i EU.

Kommissionen har generelt den opfattelse, at fangstkvoter, der i henhold til en fiskeriaftale er tilgængelige i tredjelande, skal anvendes rationelt og optimalt, og at der til overførsel af ubenyttede eller underudnyttede fangstkvoter til andre medlemsstater skal fastlægges passende mekanismer, som ikke berører princippet vedrørende den relative stabilitet.

Domstolen fastslog i sin dom af 13. oktober 1992(1), at underudnyttelse i henhold til princippet vedrørende den relative stabilitet ikke i sig selv er tilstrækkelig grund til omfordeling af fangstkvoter mellem medlemsstaterne. Domstolen erklærede endvidere, at Portugal i kraft af sin godkendelse af den gældende fællesskabsret efter de relevante bestemmelser i tiltrædelsesakten af 1985 ikke havde mulighed for at påberåbe sig tidligere tiders fiskeri i grønlandske farvande med henblik på at opnå en omfordeling af fangstkvoter, der er tildelt i overensstemmelse med princippet vedrørende den relative stabilitet.

Kommissionen er bekendt med, at Portugal fortsat mener, at der bør foretages en omfordeling af fangstkvoterne for de grønlandske farvande. Der er imidlertid hidtil ikke indkommet nogen formel anmodning.

Eftersom der ikke er fastsat en dato for udløbet af fiskeriaftalen fra 1985 mellem EU og Grønland, vil de kommende forhandlinger skulle koncentreres om en fjerde fiskeriprotokol for perioden 2001-2006. Kommissionen håber inden for det kommende par uger at kunne fremlægge en henstilling med henblik på Rådets afgørelse om indledning af forhandlinger om en fjerde fiskeriprotokol. Kommissionen vil efter afslutningen af disse forhandlinger forelægge Rådet et forslag om godkendelse af den planlagte fjerde protokol.

(1) Sag C-63/90, Portugal mod Rådet.